興宗得齋字以詩來次其韻
作者：李綱
朝代：宋

paragraphs: 佳月靄秋色，翛然感予懷。
言攜二三友，泛此溪中齋。
風露生萬里，屋木憑兩涯。
淒微煙霧合，芬馥天香來。
恍若度雲漢，奔月遊瑶臺。
灝氣集肺腑，灑濯無纖埃。
沉沉夜寥閴，迴舟興悠哉。
澄波靜如練，何異浮江淮。
但恨景物美，實難賦詠才。
斯文當共勉，天意屬吾儕。